

ΠΟΛΥΤΕΧΝΕΙΟ ΚΡΗΤΗΣ

Σχολή Μηχανικών Ορυκτών Πόρων

ΠΜΣ Γεωτεχνολογία και περιβάλλον

73 100 ΧανιA

Τηλ: 28210 37657 - Fax: 28210 06901 - E-mail: infogeoenv@mred.tuc.gr

Με την απόφαση της 10ης συνεδρίασης (29/01/2020) της Συνέλευσης Τμήματος της Σχολής Μηχανικών Ορυκτών Πόρων καθορίστηκε η διαδικασία **παρουσίασης**, **αξιολόγησης** και **έγκρισης** της μεταπτυχιακής διπλωματικής εργασίας, στα πλαίσια του ΠΜΣ «Γεωτεχνολογία και Περιβάλλον», η οποία περιλαμβάνει τα παρακάτω στάδια:

1. Έλεγχος πληρότητας της εργασίας και πρωτοτυπίας του κειμένου και δήλωση ημερομηνίας παρουσίασης. Ο έλεγχος της πρωτοτυπίας του κειμένου γίνεται με μέριμνα του επιβλέποντος και τα αποτελέσματα κοινοποιούνται στα μέλη της Εξεταστικής Επιτροπής σύμφωνα με το *Έντυπο ανακοίνωσης παρουσίασης μεταπτυχιακής διπλωματικής εργασίας* (ΜΔΕ).

2. Παρουσίαση της εργασίας ενώπιον της Εξεταστικής Επιτροπής και αξιολόγησή της σύμφωνα με το *Έντυπο αξιολόγησης μεταπτυχιακής διπλωματικής εργασίας*.

3. Συμπλήρωση *Πρακτικού τελικής κρίσης* για την αποδοχή ή μη της μεταπτυχιακής διπλωματικής εργασίας.

Στο στάδιο 2 (παρουσίαση ενώπιων της 3μελούς Εξεταστικής Επιτροπής και αξιολόγηση) η μεταπτυχιακή διπλωματική εργασία κρίνεται ως **αποδεκτή ως έχει**, **αποδεκτή με αλλαγές** ή **μη αποδεκτή**. Εάν η εργασία κριθεί ως αποδεκτή ως έχει, η Εξεταστική Επιτροπή συμπληρώνει ταυτόχρονα με το έντυπο αξιολόγησης και το πρακτικό τελικής κρίσης για την αποδοχή και τα καταθέτει στη Γραμματεία. Αν η μεταπτυχιακή διπλωματική εργασία γίνει αποδεκτή με αλλαγές, τότε το πρακτικό τελικής κρίσης υπογράφεται μετά την πραγματοποίησή τους από τον υποψήφιο. Η πραγματοποίηση των αλλαγών που έχουν υποδειχθεί από τα μέλη της τριμελούς Εξεταστικής Επιτροπής και η ολοκλήρωση της διαδικασίας θα πρέπει να έχουν ολοκληρωθεί εντός δύο μηνών από την ημερομηνία παρουσίασης. Η πραγματοποίηση των αλλαγών που υπεδείχθησαν διαπιστώνεται από τον επιβλέποντα ο οποίος ενημερώνει τα μέλη της Εξεταστικής Επιτροπής. Σε περίπτωση που o φοιτητής δεν πραγματοποιήσει τις αλλαγές που του έχουν υποδειχθεί από την Τριμελή Εξεταστική Επιτροπή εντός του προβλεπόμενου χρόνου, διαγράφεται από το Π.Μ.Σ. μετά από απόφαση της Συνέλευσης Τμήματος. Ως ημερομηνία ολοκλήρωσης των αλλαγών για την περίπτωση που η μεταπτυχιακή διπλωματική εργασία έχει αξιολογηθεί ως «αποδεκτή με αλλαγές» θεωρείται η ημερομηνία κατάθεσης του υπογεγραμμένου από την Τριμελή Εξεταστική Επιτροπή πρακτικού έγκρισης της μεταπτυχιακής διπλωματικής εργασίας.

Εάν η μεταπτυχιακή διπλωματική εργασία κριθεί μη αποδεκτή, ο μεταπτυχιακός φοιτητής οφείλει να την ολοκληρώσει σύμφωνα με τις υποδείξεις της Εξεταστικής Επιτροπής εντός τριών μηνών και να την υποβάλλει για παρουσίαση – αξιολόγηση στην Εξεταστική Επιτροπή για δεύτερη και τελική κρίση. Εφόσον γίνουν οι προτεινόμενες από την Εξεταστική Επιτροπή διορθώσεις, η μεταπτυχιακή διπλωματική εργασία κρίνεται αποδεκτή. Σε περίπτωση που η εργασία κριθεί μη αποδεκτή, ο φοιτητής διαγράφεται από το Π.Μ.Σ. μετά από απόφαση της Συνέλευσης Τμήματος. Ως ημερομηνία ολοκλήρωσης των αλλαγών στην περίπτωση που η μεταπτυχιακή διπλωματική εργασία έχει αξιολογηθεί ως «μη αποδεκτή» θεωρείται η ημερομηνία κατάθεσης του εντύπου ανακοίνωσης παρουσίασης της μεταπτυχιακής διπλωματικής εργασίας υπογεγραμμένου από τον επιβλέποντα.

Ο απαιτούμενος χρόνος για την ολοκλήρωση των απαιτούμενων αλλαγών δεν περιλαμβάνεται στον συμβατικό χρόνο φοίτησης του μεταπτυχιακού προγράμματος.

Παρακαλώ να μεριμνήσετε για την τήρηση των παραπάνω. Για οποιαδήποτε διευκρίνιση χρειαστεί είμαι στη διάθεση σας.

Ο Δν/της του ΠΜΣ «Γεωτεχνολογία και Περιβάλλον»

Καθ. Μιχάλης Γαλετάκης